Det skal være lettere at identificere politibetjente, og derfor skal hver betjent bære et ID-nummer på sin uniform.

Det siger SF's retsordfører, Karina Lorentzen, i forbindelse med, at Amnesty International torsdag udgiver sin årsrapport.

- Det har jeg ønsket mig i mange år, og jeg mener, det er afgørende for tilliden til politiet i et demokratisk samfund, at vi får det, siger hun.

Rapporten fra Amnesty International kritiserer netop den manglende mulighed for at identificere betjente, som krænker borgere ved eksempelvis demonstrationer.

Efter masseanholdelserne under den store COP15-demonstration i København tilbage i 2010 havde man for eksempel svært ved at finde de betjente, der havde fået en konkret klage.

- COP 15 viste, at der er et behov for ID-numre. Det er uholdbart, at der kastes unødvendige mistanker mod et helt politikorps, fordi nogle få måske begår fejl eller dumheder.

- ID-numre er både borgerens mulighed for effektivt og nemt at kunne klage, men det er så sandelig også politiets unikke mulighed for at rette en fejl eller en misforståelse. Jeg kan kun se, at det er win-win for begge parter, siger Karina Lorentzen.

Hun udtrykker dog tilfredshed med, at to på hinanden følgende justitsministre har indikeret, at man ser på sagen. Rigspolitiet arbejder i øjeblikket med problemstillingen.

- Men jeg skal da ikke lægge skjul på, at jeg snart gerne vil se noget konkret. Jeg har svært ved at se de gode argumenter imod sådan en ordning, siger hun.

I Norge har man allerede indført ID-numre på politibetjentene, og det har ifølge retsordføreren ikke givet anledning til nogen problemer.

- Det har ikke engang givet anledning til flere sager mod politiet i Norge, og derfor tror jeg, at det vil være ret problemfrit at indføre i Danmark, siger hun.

/ritzau/